Fullmetal Alchemist the Movie: Conqueror of Shamballa

Το Fullmetal Alchemist the Movie: Conqueror of Shamballa (ιαπωνικά: 劇場版「鋼の錬金術師　シャンバラを征く者, Χέπμπορν: Gekijōban Hagane no Renkinjutsushi Shanbara o Yuku Mono, μετάφραση: Fullmetal Alchemist η Ταινία: ο Κατακτητής της Σαμπάλα) είναι Ιαπωνική ταινία anime που συνόδευσε την τηλεοπτική σειρά Fullmetal Alchemist. Αφηγείται την ιστορία των χαρακτήρων τρία χρόνια μετά τη λήξη της σειράς, συνεχίζοντας την αφήγηση των γεγονότων. Η ταινία έκανε πρεμιέρα στην Ιαπωνία στις 23 Ιουλίου 2005. Κέρδισε τρία βραβεία στον 5ο Διαγωνισμό Anime του Τόκυο στο Tokyo international Anime Fair: Καλύτερου animation, Καλύτερης Πρωτότυπης Ιστορίας για τη δημιουργό του manga (Αρακάουα Χιρόμου) και καλύτερης μουσικής (Οσίμα Μιτσίρου). Κέρδισε επίσης το Μεγάλο Βραβείο Animation για το 2005 στα Mainichi Film Awards και το Βραβείο Καλύτερης Ταινίας Κινουμένων Σχεδίων στο Fantasia International Film Festival, στο Μόντρεαλ του Καναδά.

 Πλοκή 

 Περίληψη του Θέματος 
Τρία χρόνια μετά το πέρασμα της Πύλης, ο δεκαοκτάχρονος πλέον Έντουαρντ ζει στην προπολεμική Γερμανία του Χίτλερ. Έχοντας χάσει την ικανότητα να ασκεί αλχημεία, στρέφεται στην αντίστοιχη δύναμη του δικού μας κόσμου: την τεχνολογία και τις θετικές επιστήμες. Ιδιαίτερο ενδιαφέρον δείχνει στην πυραυλική, πιστεύοντας πως θα ήταν δυνατόν να επιστρέψει μέσω αυτής κάποια μέρα στην Amestris. Σύμμαχος και συνταξιδιώτης του στην προσπάθεια αυτή είναι ένα παλικάρι γύρω στην ηλικία του, ο Αλφόνς Χάιντριχ, ο οποίος μοιάζει εκπληκτικά στον αδελφό του Έντουαρντ, τον Αλ. Ο τελευταίος ακούει με ενδιαφέρον τις ιστορίες του Έντουαρντ για τον κόσμο από όπου προήλθε, και ονειρεύεται να φτιάξει έναν επανδρωμένο πύραυλο, όσο συντομότερα γίνεται, καθώς ο χρόνος του στη γη είναι τραγικά περιορισμένος. Τα δύο αγόρια γνωρίζουν μια τσιγγάνα, την Νόα, η οποία διαθέτει μια έκτη αίσθηση να "βλέπει" μέσα στην καρδιά οποιουδήποτε αγγίζει και η οποία βρίσκεται σε αναζήτηση ενός μέρους που θα μπορεί να αποκαλεί σπίτι, μιας και είναι απόβλητη τόσο από τη φυλή των Ρόμα(οι υπόλοιπες τσιγγάνες την πούλησαν), όσο και από τον υπόλοιπο κόσμο που την αντιμετωπίζει ρατσιστικά. Οι τρεις τους θα έρθουν αντιμέτωποι με την Εταιρεία της Θούλης, μια οργάνωση που ασχολείται με τον αποκρυφισμό.

Στον Amestris, μετά την ανάκτηση του σώματός του, ο Αλ έχει χάσει στην κυριολεξία τα χρόνια των περιπετειών που έζησε με τον αδελφό του, τόσο σωματικά όσο και πνευματικά, μιας και η μνήμη του σταμάτησε στη μέρα που τα δύο αγόρια προσπάθησαν να επαναφέρουν τη μητέρα τους στη ζωή. Παράλληλα, δεν έχει καμία ανάμνηση ούτε της Πύλης, ούτε των ανθρώπων που γνώρισε εκείνα τα χρόνια. Αποφασισμένος να φέρει πίσω τον αδελφό του, τον οποίο ακράδαντα θεωρεί ζωντανό, εκπαιδεύεται και πάλι στην αλχημεία από την Ιζούμι Κέρτις. Μετά το θάνατο της τελευταίας, αναχωρεί για νέα ταξίδια που θα του επιτρέψουν να αποκτήσει τη γνώση που απαιτεί ο σκοπός του. Με τα χρόνια η εμφάνισή του έχει αλλάξει και θυμίζει περισσότερο τον Έντουαρντ: τα μαλλιά του έχουν μακρύνει και τα ρούχα του θυμίζουν αυτά του αδελφού του.

Στη χώρα η πολιτική σταθερότητα έχει πλέον κατασταλάξει με τον στρατό να έχει παραχωρήσει την εξουσία στη δημοκρατία. Ο Ρόι Μάστανγκ, έχοντας χάσει το ένα του μάτι από την τελευταία του μάχη με τον Pride και στοιχειωμένος από τα φαντάσματα του παρελθόντος, έχει αποκηρύξει την αλχημεία και παραιτηθεί από τα αξιώματά του. Σαν απλός στρατιώτης πλέον, έχει αποσυρθεί σε κάποιο απομονωμένο φυλάκιο στον παγωμένο Βορρά. Η σχέση του με τη Ρίζα δεν προχώρησε περισσότερο καθώς έχει χάσει την αυτοπεποίθηση που κάποτε είχε. Ωστόσο, τόσο εκείνη, όσο και οι παλαιοί του σύντροφοι πιστεύουν στην επιστροφή του.

Όπως ο Αλ, έτσι και ο Ρόι, αναμένει την επιστροφή του Έντουαρντ. Η ευχή όλων να ξαναϊδωθούν ίσως γίνει πραγματικότητα, τη μέρα που η Εταιρεία της Θούλης αποφασίζει να ερευνήσει την αλήθεια πίσω από το μύθο της Σαμπάλα, ενός μυστηριώδους κόσμου που κρύβει φοβερά μυστικά που θα κορέσουν την επιθυμία των μελών της για εξουσία.

 Τύχη των Υπόλοιπων Χαρακτήρων 
Σχεδόν όλα τα πρόσωπα της σειράς (που επέζησαν φυσικά στο τέλος) κάνουν ένα μικρό ή μεγαλύτερο πέρασμα στην ταινία:
 Η Γουίνρι Ρόκμπελ παραμένει φίλη με τον Αλ και πιστεύει κι εκείνη πως μια μέρα ο Έντουαρτ θα γυρίσει. Μάλιστα κουβαλά μαζί της μια θήκη με automail σε περίπτωση άμεσης εμφάνισής του.
 Ο Χόχενχαϊμ, παγιδευμένος στον δικό μας κόσμο, μηχανεύεται τρόπους για να βοηθήσει το γιο του να γυρίσει πίσω.
 Η Ιζούμι Κέρτις, αφού διδάσκει για ακόμα μια περίοδο τον Αλ αλχημεία, υποκύπτει κατά την απουσία του Έντουαρντ στα τραύματα που της άφησε το αποτυχημένο εγχείρημά επαναφοράς στη ζωή του μωρού της. Ο σύζυγός της, ο Σιγκ, θρηνεί την απουσία της.
 Ο Άλεξ Λούις Άρμστρονγκ συμμετέχει ενεργά στην ανοικοδόμηση της Λυόρ. Την βοήθειά της προσφέρει και η Ρόουζ.
 Ο Envy είναι παγιδευμένος στη μορφή του δράκοντα που είχε πάρει κατά τη διάσχιση της Πύλης. Η Κοινωνία της Θούλης τον αναζητά για να φτιάξει έναν ζωντανό ουροβόρο.
 Ο Wrath πέρασε τα χρόνια αυτά περιπλανώμενος, συχνά κοντά στον τάφο της μητέρας του, την οποία πλέον αγαπά και νοσταλγεί. Τελικά βοηθά τον Αλ να ανοίξει την Πύλη, κερδίζοντας τη γαλήνη, όταν συναντά μέσα της την Ιζούμι που τον καλωσορίζει.
 Ο Gluttony περιδιαβαίνει σε τερατώδη μορφή στην υπόγεια πόλη, χωρίς νοημοσύνη και σκοπό.
 Η Σιέζκα, που πλέον εργάζεται στο Κοινοβούλιο, ενώνει και πάλι τις δυνάμεις της με τη Γουίνρι, όταν πρέπει να εντοπίσουν και να βοηθήσουν τον Αλ.
 Η Ρίζα αισθάνεται μοναξιά μετά την αναχώρηση του Ρόι, αλλά ελπίζει πως μια μέρα θα ξαναδεί αυτόν το γενναίο άντρα του παρελθόντος.
 Οι Χάβοκ και Μπρέντα επισκέπτονται τον Ρόι στο Βορρά και προσπαθούν να αποφορτίσουν την κατάσταση. Αν και θεωρούν μάλλον αστείο το γεγονός πως ο Ρόι είναι πλέον κατώτερος ιεραρχικά από αυτούς, μαζί με τον Φάλμαν και τον Φιούρι αναμένουν την επιστροφή του και εξακολουθούν να τον αποκαλούν Συνταγματάρχη.

 Διανομή 

Χαρακτήρας Ιαπωνική εκδοχήΈντουαρντ Έλρικ Πάκου ΡόμιΑλφόνς Έλρικ Κουγκιμίγια ΡιεΑλφόνς Χάιντριχ Ογκούρι ΣουνΡόι Μάστανγκ Οκάουα ΤόρουΚαρλ Χάουσχοφερ Τσουκαγιάμα ΜασάνεΝόα Σαουγάι ΜίγιουΓουίνρι Ρόκμπελ Τογκογιούτσι ΜεγκούμιΡίζα Χόουκαϊ Νέγια ΜιτσίκοΦριτς Λανγκ Σιμπάτα ΧιντεκάτσουΑστυνόμος Χιούζ Φουτζιχάρα ΚέιτζιEnvy Γιαμαγκούτσι ΜαγιούμιWrath Μίζουκι Νάνα

 Δείτε επίσης 
 Fullmetal Alchemist
 Fullmetal Alchemist the Movie: Conqueror of Shamballa (soundtrack)

Παραπομπές

 Εξωτερικοί σύνδεσμοι 

Κατηγορία:Fullmetal Alchemist
Κατηγορία:Ταινίες anime
Κατηγορία:Ταινίες κινουμένων σχεδίων
Κατηγορία:Ιαπωνικές ταινίες
Κατηγορία:Ταινίες του 2005
Κατηγορία:Ιαπωνόφωνες ταινίες
Κατηγορία:Ιαπωνικές ταινίες φαντασίας
Κατηγορία:Ταινίες κινουμένων σχεδίων του 2005
Κατηγορία:Aniplex